**Meditacija za klanjanje u svibnju**

***(sastoje se od 3 meditacija)***

*Uvodna pjesma (prijedlog):*

Evo me jednom još, tu kraj Tebe blizu, da, čuješ, ja znam, svaku riječ moje molitve,  
bez obzira koliko daleko sam. Ti si vjeran i uvijek, riječima istine nadu mi daš.  
Osjećam dodir Tvoj, koliko mi značiš Ti najbolje znaš.  
I na tvojim rukama,  
REF: Ja ću otvoriti srce i reći da volim Te, jer duši mojoj toliko si potreban. Jedino želim u Tvojoj prisutnosti, ostati zauvijek, jer Ti si predivan Bog.

1. Gospodine Isuse dok je priroda u punom jeku cvata i budnosti i mi Te molimo da probudiš u nama duhovna osjetila kako bismo razmotrili plodove Tvog cvijeta – Tvog vremena i života među nama. Rekao si nam dok smo se pripremali za Vazmeni misterij da si se Ti *„zato rodio i došao na svijet da (nam) svjedočiš za istinu. (I) Tko je god od istine, sluša(t) (će) Tvoj glas.“* Isuse, mi želimo čuti tvoj glas. Vjerujemo da sve što si činio i govorio nekad, činiš i govoriš nam i sada na razne otajstvene načine. Tvoje su riječi kao i djela bezvremene, Tvoja se čuda i dalje umnažaju i Ti dalje *činiš sve novo*. I iako je naša stvarnost trenutak koji ovdje i sada proživljavamo, Ti nam Gospodine preko ovog naizgled običnog komada kruha progovaraš o jedinoj Zbilji u *kojoj bivujemo i jesmo* – o sebi, Bože. O svojoj bezgraničnoj Ljubavi. O svojoj glavnoj misiji i Istini – o Božjem Kraljevstvu kojeg si nam pripravio. Prisjećamo se Tvojih riječi: *„Otac moj daje vam kruh s neba, kruh istinski: jer kruh je Božji Onaj koji silazi s neba i daje život svijetu.“* Govoriš o kruhu kojeg poistovjećuješ s životom i istinom. Taj Kruh je trajno bivajuća istina, ali taj Kruh nam je i istinski životan.

Isuse Kruše Života i Istine budi naša jedina i istinska naslada! Isuse, Euharistijo pogledaj nas!

*Pjesma (prijedlog):*

Blagoslovljen Bog i presveto Mu ime, blagoslovljen Bog koji život daruje! (Taize)

1. I dok živimo u svijetu bolne prolaznosti i nestalnosti s bremenom da nas jednom više neće biti, hvatamo se za Tvoje riječi da si Ti Gospodine uistinu Onaj koji jest – Jahve Bog, jedan, živući i vječni, *s nama Bog – Emanuel*. Misliti takove misli nadilazi naše snage, zato siđi k nama ponovo Bože i Čovječe! Isuse, naša najsvetija svetinjo, Ti koji si „*trajni lik Božji nisi se kao plijena držao svoje jednakosti s Bogom, nego sam sebe »oplijeni« uzevši lik sluge, postavši ljudima sličan; obličjem čovjeku nalik, ponizi sam sebe, poslušan do smrti, smrti na križu.“* Čudo naših čuda, Gospodine Isuse! Svojim prispodobama obraćaš nam slijepa, a često i usahla srca na divnu Zbilju koju si nam priredio. Gospodine, radosti naša oraspoloži nam srca da znamo čuti tu Vijest i prenijeti njezinu radosnu poruku. Poruku o predivnom Nebu na zemlji – Kraljevstvu nebeskom koje nam toliko treba u ovom napaćenom svijetu.

…šutnja..

Svoje Kraljevstvo katkad uspoređuješ s ribarskom mrežom punom riba, dobrih i loših, uspoređuješ ga i s obilnom žetvom, velikom gozbom. Govoriš i da je Kraljevstvo Božje naoko neznatno poput gorušičinogazrna*.* „Ono je doduše najmanje od svega sjemenja, ali kad uzraste, veće je od svega povrća. Razvije se u stablo te dolaze ptice nebeske i gnijezde mu se po granama.“ Na drugom mjestu kažeš *prodajte sve i kupite dragocjeni biser.* No, što je Kraljevstvo Božje ovdje na zemlji, ovdje sada za nas? O, koliko je samo žalosti na ovome svijetu! Tvom ljubljenom svijetu, Gospodine, otkupljenom predragocjenom otkupninom – krvnom žrtvom Boga istinskoga, Tebe sada i ovdje nanovo pred nama prisutnoga. Kako uopće primijetiti jednu takvu nenametljivu dobrotu i svetost na koju nas pozivaš u prilikama kruha i vina? Kako se istrgnut iz vlastite samodopadnosti ili samosažaljenja? Kako ustoličiti Tebe Gospodine na tron naših srca da zaista kraljuješ i širiš Božje kraljevstvo? Pomozi nam Gospodine da najprije uvidimo kakvo je kraljevstvo koje vlada u našim nutrinama. Svrgni sve bogove koji su zauzeli Tvoj tron. Dođi Kraljevstvo tvoje i budi volja tvoja.

*Pjesma (prijedlog)****:***

Ispred bijele Hostije (Božja pobjeda)

Šutim poput grlice zaklonjen u ljubav ispred bijele hostije i slušam kako mi govoriš Kad bi znao koliko te ljubim, ne bi gledao svoje rane i boli. Gledao bi samo moju ljubav, koja bi te liječila”

1. I nama se sada kao i Nikodemu, uglednom pismoznancu sramežljivo rađa pitanje u srcu: *„Gospodine što nam je činiti da baštinimo Kraljevstvo Nebesko?“* Rekao si i govoriš nam: *‘Treba da se rodite nanovo, odozgor.’* A Nikodem te usprkos učenosti, čini se, nije razumio. Razumijemo li kad stavljaš pred nas zahtjev: *„Ako se tko ne rodi iz vode i Duha, ne može ući u kraljevstvo Božje. Što je od tijela rođeno, tijelo je; i što je od Duha rođeno, duh je.“?*

..šutnja..

Isuse, pomogni nam promišljati i dozvoliti Duhu Božjem da as preobrazi u nove ljude koje tražiš. Mi želimo biti istinski i dostojni hramovi Duhu Svetomu. Posvijesti nam, molimo te, snagu Kraljevstva Božjeg koja je sakramentalno već prisutna u nama samima. Dobri Isuse, Presveta Mano s Neba, Ti si zaista ovdje. Pomalo opijeni tvojom neiskazivom blizinom, ponavljamo s tvojim učenicima riječi: *„Učitelju, dobro nam je ovdje biti! Načinimo (..) sjenice.“ (…) „Ostani s nama Gospodine****“.*** Osjećamo Te živo i držimo se Tvojeg obećanja: *„Bit ćete mi svjedoci.“ „Primite Duha Svetoga.“* Motrimo sada Tvoga Duha Svetoga koji zrakom svoje Milosti ostvaruje Kraljevstvo Božje usprkos našim tminama. Duše Sveti s Tobom želimo osvojiti Nebo! Duše Sveti spali slamu ljudskih obzira u nama! Duše Sveti uvedi nas u Srce Isusovo! Duše Sveti dovedi nas pod Krv Jaganjčevu! Duše Sveti upoznaj nas s Dušom Kristovom! Duše Sveti ljubi u meni Isusa!

*Himan*

Divnoj dakle tajni ovoj klanjajmo se smjerno mi. Stari zakon žrtvi novoj nek se sada ukloni. Vjera duši čovjekovoj nek spoznanje dopuni. Bogu Ocu, Bogu Sinu hvala s pjesmom radosnom. Slavimo im veličinu častimo ih dušom svom. K Duhu Svetom nek se vinu glasi s dikom jednakom. Amen

- Kruh s neba dao si njima. - Koji svaku slast u sebi ima.

Pomolimo se.

Bože, koji si nam u divnom Sakramentu ostavio uspomenu Muke svoje, podaj nam, molimo, tako častiti sveta otajstva Tijela i Krvi Tvoje, da vazda osjećamo u sebi plod otkupljenja Tvojega. Koji živiš i kraljuješ u vijeke vjekova.

*Blagoslov s Presvetim*

*POHVALE BOŽJEM IMENU*

Blagoslovljen budi Bog!

Blagoslovljeno njegovo sveto Ime!

Blagoslovljen Isus Krist, pravi Bog i pravi čovjek!

Blagoslovljeno ime Isusovo!

Blagoslovljeno presveto Srce Isusovo!

Blagoslovljena Predragocjena Krv Isusova!

Blagoslovljen Isus u Presvetom Oltarskom Sakramentu!

Blagoslovljen Duh Sveti Utješitelj!

Blagoslovljena velika Bogorodica, Presveta Djevica Marija!

Blagoslovljeno sveto i Bezgrešno njezino začeće!

Blagoslovljeno njezino slavno Uznesenje!

Blagoslovljeno ime Marije, Djevice i Majke!

Blagoslovljen sveti Josip, njezin prečisti zaručnik!

Blagoslovljen Bog u svojim anđelima i u svojim svecima!

*Završna pjesma (prijedlog):*

Božja ljubav, Božja snaga više Tebe u životu mom. I slavim Tebe ja svim srcem svojim. I slavim Tebe ja svom dušom svojom. I slavim Tebe ja svom snagom svojom, jer Ti si moj Kralj!